ไฟแนนซ์ทูเดย์
โผโยกย้ายข้าราชการกระทรวงการคลังออกมาแล้ว
7 ก.ย. 2554

โผโยกย้ายข้าราชการกระทรวงการคลังออกมาแล้ว
โดย..ช.ชดา 
ซึ่งก็เป็นไปตามความคาดหมายของสังคมที่จับตาดูว่าคนของขั้วการเมืองใหม่จะขึ้นยกแผง หันมาดูทางด้านข้าราชการการเมืองกันบ้าง
ครม.แต่งตั้ง สุรพร ดนัยตั้งตระกูล เป็นที่ปรึกษา รมว.คลังไพบูลย์ พิมพ์พิสิฐถาวร เป็นเลขานุการ รมว.คลัง




 
จิรเดช วรเพียรกุล เป็นที่ปรึกษา และ ทวีศักดิ์ อนรรฆพันธ์เป็นเลขานุการของ บุญทรง เตริยาภิรมย์ รมช.คลัง และ ธนาธร โล่ห์สุนทร เป็นเลขานุการ วิรุฬ เตชะไพบูลย์ รมช.คลัง
ศึกระหว่างแบงก์ชาติและคลังยกแรก เรื่องการขอเจียดเงินทุนสำรองทางการระหว่างประเทศไปตั้งกองทุนมั่งคั่งแห่งชาติ สงบลงชั่วคราวเมื่อเจอกระแสต่อต้านจากสังคม กรรมการห้ามมวย คือ นายกฯ ยิ่งลักษณ์ ชินวัตร ที่บอกว่าเรื่องนี้ไม่ใช่เรื่องเร่งด่วน ทำให้การเดินหน้าเรื่องนี้จบลงชั่วคราว 
หลังจากนายกฯ พูดเสร็จ ภาพลักษณ์ของ รมว.คลัง ธีระชัย ภูวนาถนรานุบาล ก็แย่ลงทันตาเห็น เพราะไม่ใช่เรื่องเร่งด่วน แต่คุณธีบีบบี้แบงก์ชาติจนสังคมตั้งคำถาม ว่าไม่ด่วนแล้วรีบทำไปทำไม ทำเพื่อใคร 
แต่อีก 1 เดือนเรื่องนี้จะกลับมาใหม่ตามที่ รมว.คลัง ให้การบ้านไว้กับ ประสาร ไตรรัตน์วรกุล ผู้ว่าการแบงก์ชาติ ไปศึกษาเรื่องตั้งกองทุนกลับมาให้ดูด้วย จากประสบการณ์บอกว่าอย่าวางใจอะไรง่ายๆ 
อัมมาร สยามวาลา ผู้อาวุโสแห่งทีดีอาร์ไอ ให้ประเด็นพาดหัววิจารณ์รัฐบาลยิ่งลักษณ์ “ดีแต่โม้” ต้องปรับตัวกันหน่อยให้เป็นแบบ สมรักษ์ คำสิงห์ คือ “ไม่ได้โม้” รัฐบาลจะได้ใจประชาชนมากกว่านี้ ช.ชดา ว่า การเปิดใจรับฟังและแก้ไขจะช่วยให้รัฐบาลทำงานได้บรรลุเป้าหมายแน่นอน